Papersnake/gushiwen huggingface dataset:
用鹫峰师韵送涧泉上人游方十首 其二 雁荡
黄镇成（元代）

雁山钟磬半空闻，雪岭霞城此地分。金塔影浮沧海月，宝台光绕梵天云。

禅机已熟能传印，世网难婴易解纷。更上孤峰看瀑布，愿将馀沥湔妖氛。
送沈惟馨赴举和陈刚中韵
顾清（明代）

朝阳有鸣凤，高冈有梧桐。男儿生盛时，肯负气吞虹。

君不见饭牛者，长歌白石齐东野。尧传舜继虽不逢，奋起犹能奠青社。

又不见和氏璧，胚胎本是山中石。镌磨一日遇良工，遂与镇圭登紫极。

丝衣采采青于蓝，江边握手皆停骖。便登万里道，肯恋一夕谈。

长风巨浪在足底，莼丝菰米焉足甘。送子出九山，山鸟鸣间关。

官亭杨柳不用攀，笑指孤鹗青云间。送子涉淀湖，画桨摇清波。

凤山回首何嵯峨，袖中雄剑鸣蛟鼍。雍雍鸣凤，菶菶梧桐。

一川秋水，两腋清风。辍耕鹿门陇，献赋长杨宫。干羽舞两阶，日月明重瞳。

云梯一回首，扰扰多沙虫。嗟我此行不得相从兮，但虚窗静夜梦想秦淮四壁之高峰。

秋风好消息，早寄南飞鸿。
卖花行
赵蕃（宋代）

頳肩负薪行，所直不满百。
大舸载之来，江头自山积。
不如花作稇，先后价增损。
身逸得钱多，人宁知务本。
庄泉伯检察为先安抚请升堂偈
释宗杲（宋代）

近来学佛人，少见不颠倒。
唯务资谈柄，弃大而就小。
昧却直截事，外边打这绕。
毕竟那一著，何曾得分晓。
得有庄居士，真实没虚矫。
断除烦恼根，烈火烧干草。
心地既安然，魔境岂能扰。
任尔闹浩浩，我常静悄悄。
末后示真归，如脱破布袄。
加趺入禅定。皓月临清沼。
透过生死关。击碎无价宝。
刚正大丈夫，一了一切了。
己卯十二月二十日感事二首
张耒（宋代）

蹉跎流落已华颠，又见荆湖一岁迁。
人怯苦寒愁日短，天收残腊放新年。
园林寂历飘梅后，里巷经过爆竹前。
自料知非犹得在，潜心久学卫蘧先。
州治有忠献堂以韩魏公始生得名废于俗吏更以清暑今复之
王十朋（宋代）

相出相州生此州，巍巍勋业宋伊周。后人莫要轻更改，别有堂名胜此不。
山馆观海棠作二首 其一
朱熹（宋代）

景暄林气深，雨罢寒塘渌。置酒此佳辰，寻幽慕前躅。

芳树丽烟华，紫绵散清馥。当由怀别恨，寂寞向空谷。
别友
释文珦（宋代）

故人别我江东去，不堪回首城边路。
明日思君不见君，惟有春云满江树。
贺子永为令郎醮妇
陈藻（宋代）

咿呀喝担礼筵开，无物聊堪表下怀。
天遣腐儒人事省，三冬不放一钱来。
广州江中作
张说（唐代）

去国年方晏，愁心转不堪。离人与江水，终日向西南。
秋夜桂州宴送郑十九侍御
杨衡（唐代）

秋至触物愁，况当离别筵。短歌销夜烛，繁绪遍高弦。

桂水舟始泛，兰堂榻讵悬。一杯勾离阻，三载奉周旋。

鸦噪更漏飒，露濡风景鲜。斯须不共此，且为更留连。
中秋
司空图（唐代）

闲吟秋景外，万事觉悠悠。
此夜若无月，一年虚过秋。
题罗汉院画像
李石（宋代）

一任猜嫌极口憎，布衫裹铁面生棱。
何如乞与袈裟著，画作西山十七僧。
满庭芳（荣国生日）
张纲（宋代）

风轧云低，寒催腊近，画堂和气先春。玳筵初启，佳会庆生辰。漏转高张宝炬，重帘邃、深炷炉薰。欢声里，清歌闲发，一曲绕梁尘。

慈闱，春不老，山河象服，恩被丝纶。占人间荣贵，兰玉诜诜。便好金尊尽醉，殷勤劝、须满十分。深深愿，斑衣拜舞，千岁奉灵椿。
梅花集句 其一一五
李龏（金朝）

万古萧条楚水西，步寻斜径到寒溪。行人将底酬春色，一绝清诗手自题。
理宗明堂前朝献景灵宫二首
郊庙朝会歌辞（宋代）

我享我将，罄兹精意。陟降左右，维天与契。斋明乃心，祗肃在位。

于万斯年，百福来备。
送张介归山中
刘敞（宋代）

君归湖上山，寄傲白云间。岩树定未改，春条应可攀。

曾随太守荐，近揖上公还。知子不贪贵，令人思闭关。
入峡闻滩声
李流谦（宋代）

山稠知峡近，今夜听滩声。灯映舟人语，江空宿鸟惊。

不眠共展转，独语记平生。自觉无多愧，微堪答父兄。
听琴
黎廷瑞（宋代）

凄凉乌夜啼，怨抑雉朝飞。有室宁非愿，无枝可得依。

天涯心独苦，岁晚泪频挥。莫作将归操，风尘久念归。
和平父游紫霄韵二首 其一
林希逸（宋代）

杉松夹径去犹远，桃竹随人强自支。水界平田疑刻画，烟笼远日状琉璃。

何波为续游山记，好友先吟访古诗。清思如君真可爱，行须入赋万年枝。
得古杉于刘坑
陈宓（宋代）

刘坑有嘉木，根柯炼青铜。
云是昔参天，森环梵王宫。
陵谷欻迁昔，风雷行地中。
于今五百载，渔父忽相逄。
没渊直下觑，初惊睡骊龙。
玩狎始一探，光怪万仞虹。
百夫共引绠，娄断如飞蓬。
一出千寻底，昂然势摩穹。
伊谁扶大厦，此具信足充。
拟用作津梁，阻滞断可通。
斧斤一暂试，芬芳四随风。
胡为久沈郁，反羡爨下桐。
显晦已千载，有如初植同。
大哉一元气，运用无时穷。
寿此不朽物，会与齐其终。
逍遥咏
宋太宗（宋代）

谁人信我说，我说亦非常。
苦行分明乐，缘深解即忙。
乘持如似梦，慕道得清凉。
影响随声应，玄门可度量。
阅兵松潘道中作
刘秉璋（清代）

铃辕小队拥旌旗，嘉命恭承远视师。马齿六旬吾老矣，羊肠九折命驱之。

层峦细入龙眠画，秀岭雄于太白诗。匹练悬流三百里，匡庐瀑布未云奇。
呈鲁伯瞻
华岳（宋代）

信断无青鸟，盟寒有白鸥。
闷和诗作首，愁听□□□。
水滴莲花晓，山空桂子秋。
功名有期会，教□□□□。
以魏花两枝送梁才甫花不甚大作二诗解嘲 其二
王安中（宋代）

求花闻道筑金台，国色怀春肯自媒。送入华堂应大笑，不令乳媪与俱来。
鹧鸪天·饱挹台城白露秋
张榘（宋代）

饱挹台城白露秋。又骑黄鹄上江州。恩波浩荡三千里，多少人江愿借留。□寿斝，菊香浮。姓名还喜到宸旒。片□□□□□□，□振□□□下流。
和林择之黄云之句兼简同游诸兄
朱熹（宋代）

登览日云晏，归车眇重冈。天风振余旟，夕露沾我裳。

数子情未厌，春山杳茫茫。还瞻长江白，迥眺飞云黄。

当念尘中友，心期邈相望。无为跨鸿鹄，决起凌青苍。
送陈侯之任同州
王禹偁（宋代）

丈夫贵自奋，何必恃贻谋。
当年功不立，古人重为忧。
太师忠顺公，没世有余休。
令子一何贤，耻随资荫流。
碌碌奉朝请，帝恩何以酬。
郁郁不快意，上章闻冕旒。
愿为循良吏，未甘恩泽侯。
天子嘉乃诚，锡命莅同州。
同州古三辅，北望雄且优。
诏条得以布，民瘼得以求。
勿谓绮纨子，当有襦袴讴。
诗云无忝尔，礼云必为裘。
去去继旄节，免作将门羞。
翰林游舍人清明日入院中途见过余明日…因寄游君
徐铉（宋代）

榆柳开新焰，梨花发故枝。辎輧隘城市，圭组坐曹司。

独对芝泥检，遥怜白马儿。禁林还视草，气味两相知。
送李季允侍郎归蜀五绝用禅房花竹幽为韵 其三
刘宰（宋代）

淮海身如系，岷峨路去赊。相思冰雪里，却立嗅梅花。
春贴子
梁君贶（宋代）

东方和气斗回杓，龙角中星转紫霄。
圣主间安天未晓，求衣亲记玉宸朝。
园蔬十咏·芋
刘子翚（宋代）

分得蹲鸱种，连根占地腴。
晓吹黏玉糁，深碗啖模糊。
罨画溪行四首 其三
孙觌（宋代）

沙头绿暗已藏鸦，竹里犹残一两花。蜗庐抱柳开新国，燕语窥帘忆旧家。

春风有信自年年，罨画溪边柳系船。陶情满满酒如泉，醉与长瓶藉草眠。
弃妇诗
曹植（两汉）

石榴植前庭。
绿叶摇缥青。
丹华灼烈烈。
璀彩有光荣。
光荣晔流离。
可以戏淑灵。
有鸟飞来集。
拊翼以悲鸣。
悲鸣夫何为。
丹华实不成。
拊心长叹息。
无子当归宁。
有子月经天。
无子若流星。
天月相终始。
流星没无精。
栖迟失所宜。
下与瓦石幷。
忧怀从中来。
叹息通鸡鸣。
反侧不能寐。
逍遥于前庭。
踟蹰还入房。
肃肃帷幕声。
搴帷更摄带。
抚节弹鸣筝。
慷慨有余音。
要妙悲且清。
收泪长叹息。
何以负神灵。
招摇待霜露。
何必春夏成。
晚获为良实。
愿君且安宁。
游崆峒岩和洪邑侯韵
黄守谊（明代）

空洞争传胜十洲，郁葱佳气望中浮。流霞点缀孤屿色，寒泉滴沥荒林幽。

丹乳悬光灿明月，苍虬忽动虚亭秋。使君暇馀且问俗，风烟一剑褰裳收。

兴来高咏阳春曲，缤纷白雪洒貂裘。我亦长吟不能已，磨崖其拟纪驩游。
寄杨君谦二首 其一
普泰（明代）

都下闻归雁，江东忆故人。高山千里梦，芳草十年春。

吟苦先催老，心安却耐贫。吴门他日过，书院许谁邻。
挽范千之二首
陈著（宋代）

得年虽欠寿，凡事孰能瑕。
识老语言简，学充文赋葩。
刘蕡胡不第，灵运欲忘家。
已矣归何处，虚留海上槎。
送客东归
杨凝（唐代）

君向古营州，边风战地愁。草青缦别路，柳亚拂孤楼。

人意伤难醉，莺啼咽不流。芳菲只合乐，离思返如秋。
天马南来
刘侨（明代）

南来天马势巃嵷，振鬣长呼向碧空。禀气灵渊誇蹑景，受精皎月拟飞鸿。

雄姿壮志闲天厩，历块追风骋海东。神骏岂宜长伏枥，珂鸣常旁紫薇中。
兴尽
晁说之（宋代）

兴尽未归增寂寞，却嗟初兴到江城。
春愁不逐杨花散，秋恨还同桂影生。
孤学敢期人晤语，危樯何事日峥嵘。
弟兄游宦俱还舍，朝马骖驔禁漏声。
集陶挽王守正主事
倪谦（明代）

东方有一士，委情在琴书。清飙矫云翮，婉娈憩通衢。

羁鸟恋旧矫，息驾归閒居。步步寻往迹，浪莽矫野娱。

有子不留金，嘅然念黄虞。校书亦已勤，出则陪文舆。

荏苒岁月颓，指景限西隅。一朝长逝后，壑舟无须臾。

谁云其人亡，至德冠乡闾。生有高世名，过此奚所须。

幽室亦已闭，精爽今何如。千载拊尔诀，言尽意不舒。
和邓成材五绝
邓肃（宋代）

句法徒能泣鬼神，文穷欲饯叹无因。
临存多谢知音鲍，为洗胸中万斛尘。
与自观同醉因和对菊韵
刘跃（元代）

东篱移得两三枝，坐对晴轩可共怡。瑞涌黄云花烂熳，香生翠雾叶离披。

夺袍争羡留题蚤，连榻何妨醉卧迟。痛饮莫辞酬胜赏，明年高会更难期。
古镜
释智朋（宋代）

不知经几劫尘侵，元本形模莫辨明。
一片青铜销得尽，无揩磨处始光生。
风筝（一作题风筝寄意）
高骈（唐代）

夜静弦声响碧空，宫商信任往来风。
依稀似曲才堪听，又被移将别调中。
杨花
高翥（宋代）

万楼千丝拂水滨，尽催飞絮送残春。
风前轻薄佳人命，天外飘零宕子身。
绕路铺时成素毯，就泥沾处衬芳尘。
江头雨过遗踪尽，留得柔条折赠人。
送谢君邦应之湘阴
范嵩（明代）

相逢尊酒话他邦，卓荦如君信少双。耿耿襟怀涵夜月，飘飘文少涌长江。

临民拟听清风颂，咏别惭无白雪腔。相对孤灯意难尽，鸡鸣不觉到纱窗。
季夏念一日顺昌道中
郭之奇（明代）

竟日青山自委蛇，潭光云影静相宜。忽闻雷雨诸峰动，先变秋飔十日吹。

窈谷飞烟来淡薄，奔溪倒影下孤危。欲穷耳目将何际，不尽苍茫是所思。
吊建州李员外
张乔（唐代）

铭旌归故里，猿鸟亦凄然。已葬桐江月，空回建水船。

客传为郡日，僧说读书年。恐有吟魂在，深山古木边。
夏旱五首
刘克庄（宋代）

尚食停珍膳，清斋祷竹宫。
方当歌云汉，未可和薰风。
纵笔
陆游（宋代）

朝士腰下黄，山僧鼻端白；放翁俱笑汝，饱饭作闲客。
偈二首
释法智（宋代）

三界无法，何处求心。
惊蛇入草，飞鸟出林。
雨过山堂秋夜静，市声终不到孤岑。
子瞻赴守湖州 其一
释道潜（宋代）

山烟弄灭没，山木含葱苍。刺舟傍遥岸，理策升虚堂。

周遭瞩曾巘，矫矫如翱翔。下瞰平田流，澹然浮日光。

青𠢸解初箨，洗雨闻清香。虽云迫前途，真赏岂易忘。
寒夜不昧
杨万里（宋代）

雪入迎春鬓，茶醒学古胸。
梦回霜满屋，吟到月斜钟。
殿廷初考圹同舍约共赋诗
五迈（宋代）

绍丑夏五初，皇帝下明诏。
大廷许群英，虚心问道要。
初考凡六员，同时赴宣召。
宫讲絮斋子，典刑真克肖。
胄丞道乡孙，道心长返照。
何殊钟在簴，宛如刀出鞘。
谷口亦何人，才德俱富邵。
走也分尘埃，识见等萤爝。
亦获在选中，所得过所料。
宫烛分夜辉，御香供早烧。
群羽竞赴矰，众鳞争人钓。
意气云龙翔，精神风虎啸。
或异入柔行，或疾声大叫。
或自出机轴，或工一窃剽。
或写云和音，或鼓折杨调。
或作朝凤鸣，或吟蚯蚓竅。
好恶随品题，宁复相识诮。
上方富春秋，明齐日月耀。
涓露增沧溟，微尘填岳峤。
乙览公平章，甲科须直峭。
讽必纳祈招，箴必容庭燎。
国步赖扶持，民痍需砭疗。
诘朝已竣事，杯行可以酹。
和潘侯劝驾韵
刘克庄（宋代）

底须辛苦访蓬莱，唾手功名亦快哉。
唐季闽尤多进士，宋兴莆已四抡魁。
来听雅乐歌三阕，去占群花第一开。
乡老献书侯劝驾，共为昭代育群才。
二月十九日度大庾岭题云封寺四首
杨万里（宋代）

小立峰头望故乡，故乡不见只苍苍。
客心恨杀云遮却，不道无云即断肠。
杜鹃花
周文璞（宋代）

云树重重和泪吟，故宫遗庙有知音。
秦吴万里皆芳草，染到山花恨最深。
途次逢寒食
玄烨（清代）

何处来春风，澹荡开晴旭。不见杏花红，才逢柳梢绿。
减字木兰花（寄真宁）
吴则礼（宋代）

团团璧月。今夜广寒真秀发。何处吹笙。催得清霜满凤城。

淮南好梦。镜里星星还种种。犹记银床。曾为凉州唤玉觞。
绝句
张耒（宋代）

伏暑新除风露清，五更山舍一鸡鸣。
幽人枕上朦胧睡，卧看东冈次第明。
阅去年日录簿此日寓娄谅氏怅然成诗
吴与弼（明代）

去年今日正阳生，觅句论文暂鲤庭。北雁不来西梦切，杖藜何处问君平。
夜读韩子苍文二首
李石（宋代）

四海文章六一仙，江西名派蜀人传。
从今元佑无多子，虎豹狐狸各斐然。
黄山席上别当涂僚友
贺铸（宋代）

自昔有宇宙，便应有此山。
如我与君者，几辈来跻攀。
声迹两磨与，寥寥千古间。
短生一浮沤，妄比金石顽。
五福人所愿，九龄神所悭。
著身名利场，宠辱如循环。
不见倦飞鸟，翻然亦知还。
酒阑解袂去，老矣遂投闲。
炒蚬忆世卿 其一
陈献章（明代）

蚬酒三钟一曲歌，江边长袖舞婆娑。如今歌舞人何处，惭愧春铛蚬子多。
登岳阳楼
麻温其（宋代）

湖边景物属秋天，楼上风光似去年。仙侣缑生留福地，

湘娥帝子寄哀弦。云门自统轩台外，木叶偏飞楚客前。

极目江山何处是，一帆万里信归船。
秋登宣城谢脁北楼
李白（唐代）

江城如画里，山晚望晴空。(晚 一作：晓)
两水夹明镜，双桥落彩虹。
人烟寒橘柚，秋色老梧桐。
谁念北楼上，临风怀谢公。
泊崇德县晓作
方回（元代）

岸上马蹄响，县中更鼓清。
篷背雨亦止，意当明旦晴。
梦记所泊处，乔木枯峥嵘。
天色果开否，浩浩惟风声。
篙师夜先起，船尾灯火明。
苦寒未可发，妇为治餐烹。
咀嚼似有味，宿昔余蔬羹。
人世如此耳，役役一饭营。
负贩规货利，干禄求荣名。
斯人以家浮，止尔了一生。
大者据疆土，以国相攻争。
至微若蝼蚁，行阵有战征。
我卧思此事，究竟终何成。
顽仆懵无知，鼻息如雷鸣。
浣沙溪
方千里（宋代）

杨柳依依窣地垂。麹尘波影渐平池。霏微细雨出鱼儿。

先自别来容易瘦，那堪春去不胜悲。腰肢宽尽缕金衣。
病中答张元杰宗师惠药
乃贤（元代）

卧病临高馆，丹芝幸见分。铜瓶朝挹水，石鼎夜生云。

坐久镫华落，秋清木叶闻。明朝得强健，长礼紫虚君。
题莲华壁间
华岳（宋代）

风外落花千万片，水边啼鸟两三声。
无情惊起阳台梦，独倚閒窗看月明。
采桑子
朱敦儒（宋代）

一番海角凄凉梦，却到长安。翠帐犀帘。依旧屏斜十二山。

玉人帐我调琴瑟，颦黛低鬟。云散香残。风雨蛮溪半夜寒。
和景仁叠石溪
司马光（宋代）

溪边有村落，未始识纷华。去县只数里，居民踰百家。

山腰荒径转，谷口翠微遮。老木纷无际，重峦浩莫涯。

力穷才到顶，势尽复成洼。不定云烟色，难名药草芽。

泥钧罗比屋，涧石载连车。宛有淳风在，谁云太古遐。

梁随木性曲，檐逐地形斜。榛路牛呼犊，丛祠雀噪蛇。

倚崖松偃盖，落石浪翻花。安用游青峤，何须蹑紫霞。

好将诗笔写，还入帝城誇。已买渔樵舍，毋令后约差。
过养性园见晚梅感赋即寄砚云清纯
王泰偕（清代）

孤高肯受世人怜，放尔空山独自妍。忽地香来能破俗，此花开后顿回天。

撑持雪压风欺后，兀傲灯明酒候前。知否杜陵乡思苦，一飞硬语博嫣然。
次韵衡州先生游花光因泛舟过向园示坐客之作
赵蕃（宋代）

使君有佳招，宿雨晓更惊。
晨起候天色，对岸烟岚生。
使君匪遨游，因行问农甿。
农甿趋急务，欢然慰中情。
天公亦喜事，为办终日晴。
唤酒屡酌客，往往颜半赪。
兴乘不暇止，遂作浮舟行。
园荒久关闭，谁复相逢迎。
但余古梅花，点缀莓苔轻。
想其种莳时，老大繇孩婴。
中筵出高唱，妙绝五言城。
勇起欲强和，愧此淫哇声。
次韵叔向
韩淲（宋代）

君在南湖住，我同东郭游。陈蕃无下榻，王粲有登楼。

吟苦诗陶写，酣沉酒拍浮。德辉天外凤，机静水边鸥。
八月十四日夜月
韦骧（宋代）

中秋垂一宿，延颈望金波。素魄虽微缺，清光已觉多。

圆来殊俯近，观者尚蹉跎。明夕当如鉴，光华更几何。
四和澜字三首谢赵工部 其二
林希逸（宋代）

已分金门不可排，何须竹帛诏方来。囊收玉子开云种，炉养金公候火灰。

老见明时真乐只，身缘吾党合归哉。年丰处处炊烟好，追忆边城叹析骸。
临江仙·忆旧
张弘范（元代）

千古武陵溪上路，桃源流水潺潺。可怜仙侣剩浓欢。黄鹂惊梦破，青鸟唤春还。
回首旧游浑不见，苍烟一片荒山。玉人何处倚栏干。紫箫明月底，翠袖暮云寒。
哭赵东阁
宋庆之（宋代）

秋风惨欲割，秋月明不发。
谁令声名高，竟使寿命折。
往年失四灵，诗道微一发。
缟素革织组，宫徵节乱聒。
力排唐末陋，意与风雅轧。
清庙不待陈，黄壤讵能没。
新篇今寂寞，故墨慎无忽。
题浔阳送客图为宋兰挥检讨赋
柯煜（清代）

梁园才子瀛洲仙，幕府读书方少年。浔阳楼高试骋望，雕阑一曲横江天。

登临怀古意绵邈，生绡染出《琵琶篇》。当时白傅佐江郡，旷怀日习东林禅。

无端送客成邂逅，京都音乐闻江边。青衫红袖两凄恻，千秋歌曲分流传。

只今丹粉绚本事，水云仿佛鸣香弦。贞元朝士感沦落，善才弟子馀婵娟。

《霓裳》《六么》疑可识，檀槽手抚神宛然。古来悲欢事何限，岂必同病才相怜。

高歌妙绘恣挥洒，动荡胸臆开心田。乃知贤豪襟韵各有托，非同非异非言诠。

奇章赞皇兼将相，岂岩香山佳句争流连。还君此画情悁悁，幽斋灯灺耿不眠。
罗浮异石怪瀑，举目即是，不止一处也
丘逢甲（清代）

罗浮泉石皆奇绝，到处看山瀑溅衣。石气化云云化水，青天白日玉龙飞。
平山堂
刘攽（宋代）

危栋层轩不易攀，万峰犹在户庭间。长空未省浮云碍，积翠如遮去鸟还。

寡和阳春随白雪，知音流水与高山。吴中辩士嗤枚叟，漫说观涛可慰颜。
湘潭二首 其二
孔武仲（宋代）

县街重复俯惊湍，正与湘江咫尺间。侵齧最忧东汇水，蔽遮惟有北来山。

清流倒影楼台壮，白瓦连云市井间。捍患持危功不小，亭亭千古镇荒湾。
题溪口广慈寺
钱彦远（宋代）

寺跨长溪山四回，杉松微径尽莓苔。
门前潮上不须看，常恐尘埃随水来。
和文潜试院道旧
晁补之（宋代）

璧月照歌淮上舫，姚花引醉福昌城。
何如阊阖门西北，卧听秋风枕畔声。
薛王花烛行
阎德隐（唐代）

王子仙车下凤台，紫缨金勒驭龙媒。□□□□□□出，

环佩锵锵天上来。鳷鹊楼前云半卷，鸳鸯殿上月裴回。

玉盘错落银灯照，珠帐玲珑宝扇开。盈盈二八谁家子，

红粉新妆胜桃李。从来六行比齐姜，自许千门奉楚王。

楚王宫里能服饰，顾盼倾城复倾国。合欢锦带蒲萄花，

连理香裙石榴色。金炉半夜起氛氲，翡翠被重苏合熏。

不学曹王遇神女，莫言罗敷邀使君。同心婉娩若琴瑟，

更笑天河有灵匹。一朝福履盛王门，百代光辉增帝室。

富贵荣华实可怜，路傍观者谓神仙。只应早得淮南术，

会见双飞入紫烟。
十二月二十八日自大连湾至奉天观日俄战处
郑孝胥（清代）

三日扣舷歌小海，登车始觉入辽东。汉廷谁解施中策，广武空嗟斗两雄。

斜日高原犹血色，层冰断岸自悲风。幼安踪迹殊难测，见尾神龙论未工。
次韵曹九章见赠
苏轼（宋代）

蘧瑗知非我所师，流年已似手中蓍。
正平独肯従文举，中散何曾靳孝尼。
卖剑买牛真欲老，得钱沽酒更无疑。
鸡豚异日为同社，应有千篇唱和诗。
病起赠曾宏甫
曾几（宋代）

同病仍同起，无聊独至今。
酒杯君入手，药裹我关心。
极暑方无奈，新凉又不禁。
呼儿锄径草，万一故人临。
普安观
王致礼（清代）

攀枝踏石陟层巅，斗室悠然别有天。趺坐片时心顿静，世人漫道我逃禅。
凝翠
白玉蟾（宋代）

香穟飞紫烟，茗花涌白雪。
坐对松竹林，已换尘俗骨。
前山多翠色，凝然暮欲滴。
凭栏拍掌呼，天外鹤来一。
别方岩
胡则（宋代）

寓居峰顶寺，不觉度炎天。
山叟频为约，林僧每出禅。
虚怀思往事，宴坐息诸缘。
照像龛镫暗，通宵磬韵传。
宴心资寂寞，琢句极幽玄。
拾菌寒云外，烹茶翠竹前。
远阴临岳树，清响落岩泉。
僻道无来客，深秋足乱蝉。
松风生井浪，溪雨长苔钱。
自省浮尘世，终难住永年。
遍游曾宛转，欲别重留连。
明日东西路，依依独黯然。
巫山二首
黄辉（明代）

摇落悲秋客，随风亦上台。
如何千乘出，只为片云来。
破阵乐
哥舒翰（唐代）

西戎最沐恩深，犬羊违背生心。神将驱兵出塞，横行海畔生擒。

石堡岩高万丈，雕窠霞外千寻。一喝尽属唐国，将知应合天心。
春晦
宋庠（宋代）

晓雨廉纤仅压尘，落花长草小平津。十千酒美空留客，九十春归不恋人。

有恨刚肠随指绕，无情华发扑头新。凭谁与射踆乌翼，免向西嵫送日轮。
送谢山人归江夏
陈陶（唐代）

黄鹤春风二千里，山人佳期碧江水。

携琴一醉杨柳堤，日暮龙沙白云起。
郡斋水阁闲书·采莲
文同（宋代）

岸帻客来桥上，溅裙人在湖中。
桂楫兰桡甚处，莲花荷叶无穷。
青玉案（同前）
晁补之（宋代）

十年不向都门道。信匹马、羞重到。玉府骖鸾犹年少。宫花头上，御炉烟底，常日朝回早。

霞觞翻手群仙笑。恨尘士人间易春老。白发愁占彤庭杳。红墙天阻，碧濠烟锁，细雨迷芳草。
挽磨陀山人支仲荣
陈琏（明代）

诗礼家声旧，儒医学术专。能寻颜子乐，不让宋清贤。

懒作题桥客，常怀卖药仙。侨居滁水上，结屋石梁边。

来往磨陀岭，徜徉庶子泉。酒倾常一斗，琴弄或无弦。

每岁推乡饮，嘉筵肃豆笾。威仪符礼节，矩步中周旋。

俯仰真无愧，行藏信自然。谊高时所重，誉美众争传。

拟谓身长健，宁知病不痊。玉棺初降地，宝剑忽沉渊。

谩致生刍奠，空歌薤露篇。临风动凄恻，谁为表新阡。
新刺袜
徐夤（唐代）

素手春溪罢浣纱，巧裁明月半弯斜。

齐宫合赠东昏宠，好步黄金菡萏花。
山居
徐玑（宋代）

柳竹藏花坞，茅茨接草池。
开门惊燕子，汲水得鱼儿。
地僻春犹静，人闲日自迟。
山禽啼忽住，飞起又相随。
偈颂十九首
释绍昙（宋代）

宫花压鬓坠乌云，倾国风流宛胜秦。
玉笛插藏人不见，夜深吹起凤楼春。
冬雷
梅尧臣（宋代）

上帝设号令，隐其南山下。
震发固有时，曷常事凭怒。
春以动含生，夏以奋风雨。
冬其息不用，藏在黄厚土。
我今来江南，岁历惟建午。
如何小雪前，向晓疑鸣釜。
蛟蛇龟虫厄，鳞裂口块吐。
虾蟆不食月，深窟僵两股。
天公岂物欺，若此汩时序。
或言非天公，实乃阴怪主。
尝观古祠画，牛首椎连鼓。
墨云杂狂飚，相与为肺腑。
是不由昊穹，安能顺寒暑。
吾因考厥事，复以验莽卤。
市井欺量衡，定知不活汝。
元恶逆大伦，勿加霹雳斧。
此岂曰无私，故予未所取。
必恐窃天威，似将文法侮。
焉顾五行错，讵畏万物睹。
欲扣九门陈，恨身无鸟羽。
历下官署杂咏 其四
凌义渠（明代）

出门何所见，闾井盛蒿莱。白日饥鼯窜，中宵妖鵩哀。

编蒲姑听政，插棘且抡才。版筑兴何已，秋霖处处灾。
赠朱仲谊之京师就其子启文养
凌云翰（元代）

河桥柳青不忍折，临岐顿觉中肠热。百年几见一代人，二月重为千里别。

我居北郭遭乱离，韦编大义犹日披。有颀而长过我者，不通名姓知为谁。

借我大义汗漫读，因注首肯疑心服。掷还上马竟南征，高举飘飘类鸿鹄。

明年我中己亥科，思之不见将柰何。每从儒者谈彷佛，恐有仙客来经过。

昨者相逢知姓字，云是崆峒邹道士。注得参同只自看，仍以苑经造馀子。

棘闱校卷又相逢，风帘官烛摇秋红。诗成不许众吏写，八分作字何其工。

从此文游成莫逆，学不能同颇能识。作文状我衰陋容，三诵真如见颜色。

今春人作凤台行，佳儿彩服遥相迎。西子湖头一杯酒，三叠阳关歌渭城。

渭城自远台城近，碧草绿液空掩映。行行无限好江山，物色分留待吟咏。

江东日暮多白云，见云未必如见君。云间若有双飞鹤，为我衔来天上文。
读白乐天临水坐诗
陈师道（宋代）

西方社里收身早，白发人中得计长。
不作北门东掖客，更无闲事可思量。
残叶和韵
吕陶（宋代）

秋光何事易陵侵，不许芳条展茂阴。晓色向风生别意，夜声随雨入愁吟。

已嗟禽鸟幽栖浅，渐失园林几处深。荣谢循环都物理，肯将零落动予心。
奉和御製读五代汉史
夏竦（宋代）

求益诚贤牧，廉平致乐康。
欢谣腾近辅，盛典茂徽章。
旧相亲褒记，黎民竞盛伤。
丰碑应不朽，千载咏惟良。
过江州岸，回望庐山
杨万里（宋代）

庐山山南刷铜绿，黄金锯解纯苍玉。
庐山山北泼蓝青，碧罗幛裹翡翠屏。
昨日山南身历遍，今朝山北舟中看。
山南是我所部民，山北是我乡中人。
部民乡人何厚薄，有人问我山美恶。
诧南赊得乡里嫌，评北又道月且严。
两平只在一言内，山如西子破瓜岁，
山南是面北是背。
杂曲歌辞 其一 杨柳枝
皇甫松（唐代）

烂漫春归水国时，吴王宫殿柳丝垂。黄莺长叫空闺畔，西子无因更得知。
长干晓发
湛怀法师（明代）

幽事欣自抱，幽寻每独行。
曙钟凌晓气，人迹动鸡声。
树老三秋色，江深六代情。
村烟饶野饭，洗钵浣溪清。
宫词 其七十九
赵佶（宋代）

英华相背露台高，夹道双亭气象饶。每待中秋开夕宴，月轮平处奏箫韶。
义士行
贯休（唐代）

先生先生不可遇，爱平不平眉斗竖。

黄昏雨雹空似黳，别我不知何处去。
和章致平西兴见寄二首 其一
韦骧（宋代）

金玉来音忽迩闻，开缄恍若对风神。始知渡浙元宵逼，遥想乘时乐事频。

恨不衔杯同此夕，可应联咏属他人。果然佳句先垂寄，依旧馀辉返照邻。
雪意
刘敞（宋代）

凄风起幽朔，白日晦光色。仰视浮云高，苍茫天容碧。

林林愯群木，栗栗抱寒魄。今朝识天意，欲见松与柏。
游郭希吕石洞二十咏·韬玉
刘过（宋代）

至宝不自献，韬藏亦英华。
馀香被草木，秀擢幽岩花。
庚戌秋纪事三首
吴国伦（明代）

天威赫赫震离宫，极目郊关万室空。
整旅未申司马法，捷书频请贰师功。
玉门关险无传檄，武库兵陈已挂弓。
自是汉家饶王气，诸陵依旧朔云中。
华之高寿鲁斋先生七十
金履祥（宋代）

帝心孔翼，帝民孔棘。
盍濬其源，而沛其泽。
自柘城还府马上
苏辙（宋代）

春色无人见，兹行偶众先。
柳黄新过雨，麦绿稍铺田。
河润兼冰散，禽声向日圆。
城池高受雾，濉涣暖生烟。
送客情初恶，还家意稍便。
旋闻夫事起，已过佛灯然。
簿领何时毕，尘埃空自怜。
南湖渐可到，早治木兰船。
乐清轩十律为乡友沙士清 其十
倪岳（明代）

廊庙江湖两不关，休休聊博此生閒。花繁东阁迎风折，竹过西墙带雨删。

尘梦不飞应似水，吟肩孤耸好如山。一官我愧匡时术，回首因君几厚颜。
减字木兰花·个人风味
张耒（宋代）

个人风味。只有江梅些子似。每到开时。满眼清愁只自知。霞裾仙珮。姑射神人风露态。蜂蝶休忙。不与春风一点香。
唐昌地理王生求诗
何梦桂（宋代）

千古青囊破六丁，太原衣钵在心经。
天教文字留心印，世有儿心振说铃。
跨断九龙行地脉，踏翻八卦撼天星。
灵犀一点无传诀，莫向山头泥鬼灵。
续感秋 其三
童凤诏（清代）

翛然门巷昼常关，抱影空庐独往还。鹤唳三秋声转警，豹藏七日色逾斑。

江山平远尘氛外，云雨荒唐朝暮间。闻道微霜初度处，蓼花芦叶落溪湾。
竹溪直院盛称起予草堂诗之善暇日览之多有可
刘克庄（宋代）

祖席为谁设，诸公愧二疏。
虽无人主眷，赖有史官书。
故里山川近，都门供帐初。
百城图画笔，几两送寒车。
老氏先知足，逋翁晚定储。
萧生亦宫傅，岁晏竟何如。
戏拟夏卉八香图各题短句 其四 茉莉
弘历（清代）

雅友清芬擅，宣和列八芳。高谢金蛾辈，新交又厕香。
赋得风动万年枝
樊阳源（唐代）

珍木罗前殿，乘春任好风。振柯方袅袅，舒叶乍濛濛。

影动丹墀上，声传紫禁中。离披偏向日，凌乱半分空。

轻拂祥烟散，低摇翠色同。长令占天眷，四气借全功。
寄怀褚子耘子方 其二
许传霈（清代）

自从黄浦别，时又越秋冬。诗笔君应健，閒居我尚佣。

乱离度岁暮，贫病值年凶。何日重联袂，消寒续旧踪。
走笔送杜十三归京
杜牧（唐代）

烟鸿上汉声声远，逸骥寻云步步高。

应笑内兄年六十，郡城闲坐养霜毛。
汉铙歌十八曲 其十五 上邪
王世贞（明代）

上邪，与君相知。譬彼结发而盟，山摧海枯志不移。

白日迥瞩，肝膈洞披。我手君腕，用不得私。车轮坏，马足罢，东家宴，西家毁。

何用钱刀丘积，横金垂紫龌龊为。
太常乐章三十首其二十五第二
杨亿（宋代）

阊阖天开，群后在位。
设业设虡，庭燎晰晰。
斧扆当阳，虎贲夹陛。
舞之蹈之，四隩来暨。
山桥看水
韩淲（宋代）

破碧沿青翻紫苔，浪声风约去还来。老身两耳多尘土，立尽山桥不忍回。
送德林郎中学士赴东府（得菊）
萧彧（唐代）

离情折杨柳，此别异春哉。含露东篱艳，泛香南浦杯。

惜持行次赠，留插醉中回。暮齿如能制，玉山甘判颓。
喻吟
齐己（唐代）

日用是何专，吟疲即坐禅。此生还可喜，馀事不相便。

头白无邪里，魂清有象先。江花与芳草，莫染我情田。
萧懋德秀才自临江遣人致书海上遇于归途赋诗寄之二首 其二
李纲（宋代）

踰年海上久安居，多谢萧郎远寄书。不向去来生一念，已将天地作吾庐。

中洲杳杳旌旗暗，暮景骎骎齿发疏。准拟峡江成小隐，茅斋借我定何如。
赠任懒夫
林逋（宋代）

未肯求科第，深坊且隐居。
胜游携野客，高卧看兵书。
点药医闲马，分泉灌晚蔬。
汉廷无得意，谁擬荐相如。
陈宰生日
王炎（宋代）

花枝点缀深浅红，溪山二月春融融。
琴堂清晓气葱郁，蹑凫此日来仙翁。
姓名已久书绛阙，骨相元自居纱笼。
君王厚下为保障，郎宿垂光临一同。
两行吏立薄冰上，四境人行明镜中。
三年妙手巧制锦，藉甚治声闻九重。
桃李阴边共歌舞，劝君饮尽玻璃钟。
着鞭由此登要路，推毂岂必由诸公。
未教曳履侍文石，亦合峨豸乘花驄。
中堂朱绂映采服，瑶池无日无春风。
摩挲铜狄阅人世，何止他年方两瞳。
答后篇
刘禹锡（唐代）

昔日慵工记姓名，远劳辛苦写西京。

近来渐有临池兴，为报元常欲抗行。
庚戌正月一日游都峤山留五绝句栖真观中 其一
李纲（宋代）

元日寻真到洞天，溪边春色已嫣然。落花流水人间去，谁道桃源不是仙。
寄一江薛梅坡
顾逢（宋代）

别君五十载春冬，遥想年来亦老容。
见说多番入城市，路中相觅不相逢。
郑闳中挽辞二首 其一
韩维（宋代）

南宫平昔佐文衡，丽赋亲聆掷地声。群进士中连得隽，四先生里旧知名。

严凝□□来何暮，潇洒安舆去已轻。万里故乡归不得，要离冢畔有佳城。
答季
吕陶（宋代）

老向家山领一麾，安閒惟有故人知。尘埃是幻劳湔洗，水月如流任转移。

可笑书空徒咄咄，愿同舍哺亦熙熙。春来景物虽佳丽，多谢东风少赋诗。
杂歌谣辞 其二 襄阳曲
李白（唐代）

山公醉酒时，酩酊襄阳下。头上白接䍦，倒著还骑马。
宿州清明三首 其一
邓云霄（明代）

忆昔少年日，芳辰恣浪游。呼鹰横北郭，走马出长楸。

七贵轻调笑，千金不掉头。谁怜念载后，郎署尚淹留。
禅人并化主写真求赞
释正觉（宋代）

轻重之衡，妍媸之鉴。
堂堂类而莫齐，的的混而不滥。
身世闲闲，情田淡淡。
秋水澄澄，江鸥泛泛。
一点彻底兮丛林渊源，万化夤缘兮葛藤枝蔓。
偶成 其四
韩淲（宋代）

世间荣辱最愁人，荏苒年光老逼身。莫笑区区有仙佛，识心见性养精神。
又次居厚韵一首
刘克庄（宋代）

衰迟已迫挂冠年，三黜皆因恋九迁。
且傍雁行游福地，免陪豹尾幸甘泉。
早知丹汞方难验，晚悟□□□不然。
闻说青云梯磴捷，老无肩力可攀缘。
景德中朝会十四
佚名（隋代）

帝图会昌，二灶效祥。
双角其觚，示武不伤。
四灵为畜，玄枵耀芒。
公族信厚，元元阜康。
渔父
张雨（元代）

上钓金鳞不用多。踏翻船子便高歌。犹有在，问如何。

问取侬家张志和。
冲虚观
释古诠（明代）

葛仙仙履在，此地已成尘。客尚求丹灶，仙宜笑俗人。

橙花閒砌落，竹鹿野田驯。辟谷无劳问，青房原不贫。
蝶恋花 六妹放纸蝶戏作
张学典（清代）

绛袖玉纤牵一线。新制云衣，冉冉凌空展。赵后香魂疑更返。

东君谪作探花伴。

斜逐游蜂过柳院。倦绣佳人，误扑轻罗扇。一自飘扬春不管。

多情空把东风怨。
客夜
杨弘道（元代）

晦月未生星满天，夜凉就枕露檐边。漏声迢递虫声外，愁思缠绵睡思前。

羹釜虑遭丘嫂厌，绨袍倘有故人怜。丈夫此事常慵说，强托新诗句里传。
赠童子久住侍父入京
陈献章（明代）

还著小坡随长公，天葩未吐孝经通。青襟谁不羡童子，白发我徒成老翁。

曝日家声从此大，凌云气魄盖人雄。曲江清献乡先达，敢道后来无此风。
送张曜之
真德秀（宋代）

风烟千里走淮漘，寄语青油幕里人。
麟阁功名须有意，乃心王室勿谋身。
晚年辟地为圃僭用老坡和靖节归田园居六韵
叶茵（宋代）

蚕姑馈新蛹，篱落桑柘稀。
一茧视万事，浮生同于归。
水浅凉可濯，荷深香可衣。
载言老圃计，勇决无依违。
宫词一百首
岳珂（宋代）

外庭公事近金稀，琅钮金跗试墨池。
清景殿前春昼永，百篇书事写新诗。
次韵静翁雪中见过三首 其一
周紫芝（宋代）

年年飞雪闭寒斋，老怯风威不下阶。客至未妨频叩户，人生何必要笼街。

莫嫌纵饮方投辖，闻道中兴已勒崖。自笑下愚移不得，从渠抚掌笑高柴。
招贾元播马德昌饮
何失（元代）

积雨释炎热，凉飙变清商。薄帷纳朝景，倏尔颓西厢。

念我二三子，不来复一觞。言笑吐兰菊，芬芳粲中堂。

仰慕不昨日，忽别若殊方。况各迫桑榆，何以永夕光。
五月砧声 其二
孙继皋（明代）

日长无意理金徽，夫婿从军不暂归。关塞路遥人最远，伤心五月捣寒衣。
病告中答王錡见招
贺铸（宋代）

伏枥驽骀伏枕人，不应俱是厌京尘。
东城自有乘肥客，白苎新裁探候春。
友人以人参见惠因以诗谢之
皮日休（唐代）

神草延年出道家，是谁披露记三桠。开时的定涵云液，

劚后还三带石花。名士寄来消酒渴，野人煎处撇泉华。

从今汤剂如相续，不用金山焙上茶。
寄赵德庄以过去生中作弟兄为韵七首
韩元吉（宋代）

忆昨钟山来，君亦湓浦去。
今年赴湓浦，钟山复君住。
出处每相似，屡触众狙怒。
毁誉久自定，子贤吾亦庶。
病中即事
艾性夫（元代）

支身惟首健，随事与心违。
病久药为饭，寒深火是衣。
矮窗看日度，远梦傍云飞。
可比梅花瘦，呼童试折归。
田四秘丞通判镇戎军
祖无择（宋代）

身纡茜绶朝章贵，手把芝函帝命新。方朔上书曾自荐，祁奚外命果知人。

运筹暂逐征西将，持橐看归拱北辰。我亦潜心禦戎策，羡君抗旆拥朱轮。
历阳十咏之五当利港
贺铸（宋代）

龙骧乘上游，锐气吞敌境。
风便趋吴京，收功在俄顷。
平生负雄图，晚岁方获骋。
何必传鼎彝，江山与之永。
二十四日视帅印于
王十朋（宋代）

大拽名何壮，孤峰势更巍。拜恩罗吏卒，列炬照烟霏。

分阃来鱼复，怀乡过秭归。石门观峡水，东注疾如飞。
花自落 自题与内子赏荷小影
潘榕（清代）

屈指算。三十七年情眷。花甲将周偕老伴。白头如所愿。

世事都归泡幻。儿女今无牵绊。空境悟来莲界现。两心香一瓣。
自宝应踰岭至潜溪临水煎茶
宋庠（宋代）

关塞云西路，僧庐左右开。
过岩逢石坐，寻水到源回。
天籁吟松坞，云腴溢茗杯。
宫城才十里，导骑莫相催。
无题
郑刚中（宋代）

池塘好处烟迷柳，帘幕昏时雨过山。
燕子不知春有恨，衔将花片入梁间。
犁云亭
弘历（清代）

阅耕亭子青云表，锄雨犁烟悯最勤。每值秋来方稍慰，绿云即渐作黄云。
游山七绝 栖霞洞
张釜（宋代）

云封雾锁半天寒，短杖攀缘扣玉关。见说碧虚风景别，傥容投老寄尘颜。
噶尔丹溃遁遂穷追之
玄烨（清代）

谩道爰爰兔窟多，久从西路列雕戈。疾驰莫惮追奔力，须使穷禽入网罗。
句 其一
姚镛（宋代）

痴云蔽岳行人远，淫雨摧花白发生。
春园偶赋
陈长生（清代）

卖饧声里日初长，春满閒庭花事忙。楼外软风莺梦暖，篱边疏雨蝶衣凉。

碧桃重似垂头睡，红药残如半面妆。看尽韶光应不倦，题诗长倚小回廊。
满朝欢·花隔铜壶
柳永（宋代）

花隔铜壶，露晞金掌，都门十二清晓。帝里风光烂漫，偏爱春杪。烟轻昼永，引莺啭上林，鱼游灵沼。巷陌乍晴，香尘染惹，垂杨芳草。
因念秦楼彩凤，楚观朝云，往昔曾迷歌笑。别来岁久，偶忆欢盟重到。人面桃花，未知何处，但掩朱扉悄悄。尽日伫立无言，赢得凄凉怀抱。
湘中漫兴 其一
王元勋（清代）

春风独上木兰舟，漂泊初从楚泽游。屈宋有魂招不得，白云无尽水空流。
送二十兄还镇江
李处权（宋代）

此行检校幽栖事，佳处知公故未忘。
新笋定应过母大，旧松想亦及人长。
老来对客须灵照，贫后持家藉孟光。
世乱身危何处是，二年孤负北窗凉。
梁台城歌
王安修（清代）

东西华门血没腕，湘东一目倚柱观。掘尾狗子何太狂，斗盐置腹免肉烂。

江南老公自贻患，晋阳小儿知合变。亡猿贾祸及林木，朱异纳金萧傅谏。

闭桁反袍临贺王，可怜羊侃来酣战。王谢门高良非偶，溧阳何意持红线。

净居索蜜雀鷇空，永福赍咨泪如霰。三度舍身此日休，百万为鱼悲淮甸。

毒螫满怀将自毙，况复一门亲戚叛。得失自我真何恨，盛衰过眼惊飞电。

台城蔓草积悲凉，野老荷锄耕废殿。钟山惨淡昏云烟，湖水黏天叫秋雁。

忆昔空函定上流，何来跛贼覆金瓯。天命暂归陈都督，终见王韶镇蒋州。
张良
朱淑真（宋代）

功成名遂便归休，天道分明不与留。果可人间恋驹隙，何心愿学赤松游。
春日田家
宋琬（清代）

野田黄雀自为群，山叟相过话旧闻。
夜半饭牛呼妇起，明朝种树是春分。
晚游城西开善院，泛舟暮归，二首
苏轼（宋代）

放船江濑浅，城郭近连村。
水槛松筠静，市桥灯火繁。
谁家挂鱼网，小舫系柴门。
卜筑计未定，何妨试买园。
续梦
仇远（元代）

一梦续一梦，梦短寒衣长。
颠倒无首尾，哀乐迷存亡。
枕上忽自笑，历历见未尝。
至人本无梦，有梦其何伤。
鱼旐农夫喜，熊罴男子祥。
吾年过不惑，梦觉久已忘。
未来尚暧昧，既往恐思量。
不知邯郸道，几番熟黄粱。
偶饮溪寺
李龏（金朝）

疏雨过长林，溪头日半沉。开尊成草酌，得句嚼花吟。

蜗砌苔堆湿，蛛帘柳映深。倚栏秋欲暮，醉耳怯寒砧。
送赣士刘虞卿赴省
曾丰（宋代）

赣岂无杰才，少有中我律。
君以谒求交，相见便相入。
赣岂无杰观，少有投我笔。
君以题求诗，相许便相及。
况加积业斋，亦入缘督集。
岂其夤缘深，姑以臭味密。
初知若久要，三岁如一日。
质稳不受浮，疑非自赣出。
辟雍诸伟人，大抵旧相识。
其高固天资，所揉亦气习。
谁使地块高，未放未马逸。
今听鹿鸣歌，催赴兰省急。
行时梅欲华，到时梅欲实。
愿言子如梅，华实俱蔚蔚。
笔头驱六丁，榜首争甲乙。
青衫拜白头，人子愿始毕。
谒武侯道中 其五
邹浩（宋代）

万山横出波面浮，山前舟楫凌飞鸥。遥看塔庙带残日，蓬莱方丈金鳌头。
淮浦吟
区大相（明代）

幸免黄河险，复阻清淮流。南风十日发，不见北来舟。

南船疾如马，北船不得下。天道何时平，风便往来者。

淹泊清淮浦，怅望丹水涯。狂风吹我舟，不得早还家。

晨起望佳人，日入未遑息。白云苍梧间，是我心所忆。

虽有纨与绮，不如故时稀。虽有新相知，不如故所思。

征夫念闺人，非为颜色好。游子恋故乡，非关万里道。

黄鹄翔天风，千里不可乘。安得东南翮，送我至广陵。

广陵非还家，行子暂栖泊。稍缓旅人愁，非贪估客乐。

淮南多桂树，何似故山北。广陵好风月，何似故乡陌。
玉山寓楼作 其一
钱仪吉（清代）

好山当户绿，树绿浓于山。朝来尽失却，一白云萦环。

问云何心出，问云何时还。不晴亦不雨，缭绕松竹斑。

久久飞不去，一帆度其间。帆行已杳杳，云住犹间间。
东陂同许殿卿陆南道函灌甫兄弟赋
李攀龙（明代）

散发东陂月满庭，王孙春草雁池青。平台吹合风先起，竹苑樽开酒旋醒。

自愧长卿工作赋，谁怜子政老传经。明朝莫报高阳会，不定江湖是客星。
明辅方伯走使驰书数千里询我汉上盛言新筑不减祗园然颇以索居为叹聊成二律奉赠因抒鄙怀 其二
王世贞（明代）

紫衫抛后鬓全鬒，六见桃花源水春。题笔不为绵上语，灌园偏忆汉阴人。

行藏盛世难论迹，离合中年总爱身。若问宦情何所道，苔衣生戟耳生轮。
钓石
陶弼（宋代）

守边无一事，坐石钓东桥。
水色连山叠，泥痕上海潮。
饵经沙日暖，纶动水风飘。
客正思新绘，鱿鲸气莫骄。
游凤栖寺
陈尧佐（宋代）

十里水烟迷，禅居偶杖藜。
地灵人不老，山好凤曾栖。
暑气消将盖，苔痕长欲齐。
松间何所得，泉石两三题。
次韵张田秀才见寄
顾盟（元代）

树杪青虫晴飏丝，春城风物似年时。贫馀许迈餐金法，乐止陶年《饮酒》诗。

芳草青青连野阔，征鸿历历度江迟。长洲故苑烟花外，千里怀人入梦思。
寿方隐君方本新安世族今为临清人
王慎中（明代）

豪宕去乡井，高门卫水头。太和庄叟马，生事计然舟。

齿发占难老，琴觞惬好游。陶然天地内，得性阅春秋。
庐陵逢端午
林弼（明代）

极目沧波白雨飞，綵旗风急画船归。故人此日供蒲酒，圣主先船赐葛衣。

客里又看佳节过，吟边未觉壮心违。离骚读罢成惆怅，落日芳洲杜若稀。
赠闻人松庵
李曾伯（宋代）

官术犹能手不龟，子之为术亦如之。
价增三倍玉麟雇，言订千如木石诗。
鸥鹭寻盟吾自计，鷃鹏舆论界发尔何为。
异时蓬蓽来相验，直说太平卿相谁。
严州道中情思颇适
程敏政（明代）

山远沙平水似烟，篷窗赢得枕书眠。暖风一日初黄柳，好雨连宵剩绿田。

傍岸凫鹥如送客，随家鸡犬不惊船。相看便有江湖恋，耕凿娱亲在几年。
飞龙引
李白（唐代）

黄帝铸鼎于荆山，炼丹砂。丹砂成黄金，
骑龙飞上太清家。云愁海思令人嗟，宫中彩女颜如花。
飘然挥手凌紫霞，从风纵体登鸾车。登鸾车，侍轩辕，
遨游青天中，其乐不可言。
鼎湖流水清且闲，轩辕去时有弓剑，古人传道留其间。
后宫婵娟多花颜，乘鸾飞烟亦不还，骑龙攀天造天关。
造天关，闻天语，长云河车载玉女。载玉女，过紫皇，
紫皇乃赐白兔所捣之药方，后天而老凋三光。
下视瑶池见王母，蛾眉萧飒如秋霜。
九日马董二茂才邀饮东园
梁维栋（明代）

万里无家遥作客，两君有约共登台。令从白帝供秋色，笑向黄花入酒杯。

发短不须嫌落帽，兴长偏喜傍多才。任教寒雨催诗急，赋就龙山未拟回。
明叔惠示二颂云见七佛偈似有警觉乃是向道之
黄庭坚（宋代）

山川围燕坐，日月转庭隅。
般若心常是，如来卧起俱。
多闻成外道，只守即凡夫。
欲听虚空鼓，须弥作鼓桴。
再次林郎中韵
陈造（宋代）

几年块处断足音，日咏楚歌常林。
朋知久矣张邴我，矻矻抱瓮如汉阴。
末路面颜殊自笑，故人情义无深。
桑榆可收倚君重，表表玉立行班心。
别辜端敬给谏
谢宗鍹（明代）

大江东去悠，暮潮千里平。怨别柳花飞，对酒北固明。

伊昔洽心许，早达飞华缨。抗怀振颓流，气与秋旻横。

横尘暗东国，荼毒被氓萌。上天未悔祸，罪已轸皇情。

献纳当有筹，如何阻孤征。眷阙方子牟，倦游类长卿。

出处本殊辙，运命谁能争。卑伏束壮士，枥马蜷局鸣。

坐抚方徂时，俛仰空复情。岐路各踌蹰，离魂今夕惊。
和中丞晏尚书忆谯涡二首 其一
宋庠（宋代）

谷浪如烟曲里深，使旗斋舫此幽寻。不知鱼鸟思人否，曾费东山拥鼻吟。
望潼关
峻德（清代）

立马风陵望汉关，
云峰高出白云间。
西来一曲昆仑水，
划断中条太华山。
峡山杂咏十三首 其一 振衣亭
何吾驺（明代）

先民有高怀，振衣誇千仞。此意达者知，举步何远近。
昌甫入城席上和韵
韩淲（宋代）

因人虽暂赏，分韵偶然成。不道觥慵举，那知仆屡更。

老成关世道，交旧岂时情。檐雨林逾静，桥风境过清。
次韵答邦直子由四首
苏轼（宋代）

簿书颠倒梦魂间，知我疏慵肯见原。
闲作闭门僧舍冷，病闻吹见海涛喧。
忘怀杯酒逢人共，引睡文书信手翻。
欲吐狂言喙三尺，怕君瞋我却须吞。
（邦直屡以此见戒。
）城南短李好交游，箕踞狂歌总自由。
尊主庇民君有道，乐天知命我无忧。
醉呼妙舞留连夜，闲作清诗断送秋。
潇洒使君殊不俗，樽前容我揽须不。
（邦直家中舞者甚多。
）老弟东来殊寂寞，故人留饮慰酸寒。
草荒城角开新径，雨入河洪失旧滩。
车马追陪迹未扫，唱酬往复字应漫。
此诗更欲凭君改，待与江南子布看。
君虽为我此迟留，别后凄凉我已忧。
不见便同千里远，退归终作十年游。
恨无扬子一区宅，懒卧元龙百尺楼。
闻道鹓鸿满台阁，网罗应不到沙鸥。
次阵倅同年琼露酒诗韵
陈造（宋代）

君家家酿人家无，市酤漓涩真剥肤。
朝来洗盏酹先酒，凝若金剥秋露珠。
色香第一味称此，舆台桑落卿玉腴。
客间公荣不共饮，主人恩意无乃孤。
欢伯三益能娱予，愁城九守付摧枯，魂梦枉用驰枌榆。君家家酿人家无，
渴羌恼君君恕乎。为君剧饮首就濡，
可待谋乐间忧虞。
题壁
戴敷（宋代）

湖中烟水平天远，波上佳人恨未休。收拾鸳鸯好归去，满船明月洞庭秋。
句
晏殊（宋代）

蟹螯今在左，欲拍酒船浮。
咏史
陈普（宋代）

九野寒威闭六阴，一川风月伴瑶琴。鼓楼岩下人如玉，说与渔郎仔细寻。
再答元舆
黄庭坚（宋代）

君不能入身帝城结子公，又不能击强有如诸葛丰。
法当顦顇百僚底，五十天涯一秃翁。
问君何自今为郎，便殿作赋声摩空。
偶然樽酒相劳苦，牛铎调与黄锺同。
安得朱轓各凭熊，江南楼阁白蘋风，劝归啼鸟晓窗笼。
男儿邂逅功补衮，鸟倦归巢叶归本。
成人歌
佚名（先秦）

蚕则绩而蟹有匡。

范则冠而蝉有绥。

兄则死而子皋为之衰。
紫骝马
周在浚（清代）

爱妾不辞换，金鞭且莫挥。踏花公子醉，射猎故侯归。

蹀躞嘶芳草，骄腾乱夕晖。道人重神骏，何必透重围。
送安老
吴芾（宋代）

师走丛林不计年，若为犹未了因缘。
万年有路何妨去，透取无生不二禅。
还返释言 其五
薛季宣（宋代）

陶甓与镕金，火出资坚久。炭木已焚如，万祀长不朽。

功成在炉灶，炉灶凭何有。不见古轩辕，鍊宝荆山首。
金陵八景 其六 秦淮渔笛
史谨（明代）

一汀红蓼缀残霞，两两渔舟泊浅沙。横笛共吹无调曲，隔林惊散并栖鸦。

声回野岸沈蛟室，响拂江风起浪花。多少天涯未归客，夜深听罢却思家。
送薛水部十丈通判并州
司马光（宋代）

十万貔貅士，旌旗晋水阳。
元戎倚耆硕，别乘选才良。
秀直寒松节，精明利剑芒。
知君留滞久，从此欲腾骧。
山居避难六首
陈著（宋代）

患难合扶携，临危路各迷。
传闻妻奔北，邂逅子随西。
心悼惊雷燕，身寒立雨鸡。
明朝问家事，空壁雪风姜。
水调歌头
佚名（元代）

东风卷帘幕，时物又新奇。桃花院落，小桥流水柳依依。

正是清明天气，茅草池塘鲜丽，何处不相宜。紫燕添新垒，小雨洒芳菲。

老生涯，沽酒杖，钓鱼矶。江湖一样，几声鸥鹭夕阳微。

百岁光阴石火，万叠云山烟锁，回首顿忘机。蝶梦松窗下，高卧碧云溪。
兰亭道上
陆游（宋代）

兰亭步口水如天，茶市纷纷趁雨前。
乌笠游僧云际去，白衣醉叟道傍眠。
再次韵二首
陈造（宋代）

欲辔青骢试小行，拥衾待得晓窗明。
端知霁日浑无价，可信啼鸠识未萌。
胜处风烟堪一醉，是家池馆擅双清。
不忧儿辈妨人乐，倚赖诗豪五字城。
五仙台
黎民怀（明代）

兹邱临远海，崇观郁崔嵬。列仙渺何许，五石明翠苔。

药圃敞瑶阁，灵液小池回。参差朱户转，出没雉云开。

檀栾荫修竹，阛阓净蒿莱。琪花不待插，玄酒宁停杯。

祠灶乏灵悟，入海非仙才。风飙起飞藿，市井无尘埃。

鸡鸣曙钟歇，朱曦散九垓。锵锵运镳郓，霞思良徘徊。
题郁氏子床屏
敖陶孙（宋代）

歌舞教成王谢宅，百年华屋几人居。
岂无藤葛垂阴地，女转缫车儿读书。
缘识
宋太宗（宋代）

神仙洞府好逍遥，不似人间岁月销。
海岳高深谁可测，九重天上自相邀。
牧童歌十首
蒲寿宬（宋代）

生来在田野，少小学耕锄。
敢望多名誉，随人角挂书。
百丈甘
鲁某（宋代）

碧玉纤纤百丈高，仙家曾用醖香醪。
至今绿叶挼成酒，不使刘伶更藉糟。
谢先辈防记念拙诗甚多，异日偶有此寄
李商隐（唐代）

晓用云添句，寒将雪命篇。良辰多自感，作者岂皆然。

熟寝初同鹤，含嘶欲并蝉。题时长不展，得处定应偏。

南浦无穷树，西楼不住烟。改成人寂寂，寄与路绵绵。

星势寒垂地，河声晓上天。夫君自有恨，聊借此中传。
送吴司李拂衣 其二
沈守正（明代）

悔山一过一迟疑，今下欢溪遂所思。薄送愧临千尺水，宦囊嬴所半游诗。

张公洞口云如昨，西子湖头柳似眉。闻说荆溪可依隐，酒鎗茶曰猛将随。
和史魏公燔黄
释宝昙（宋代）

东城十月天未霜，小舆初学江滥觞。
出门千乘波低昂，酒垆厨滥公为航。
潜鱼出听笑语香，月明夜避灯烛光。
羲和催日升扶桑，击鼓骇骇旗央央。
天机满湖云锦张，青山十里松髯苍。
下有种玉人堂堂，公如晨兴拊公床。
再拜有诏来帝行，温词宝墨俱琳琅。
此不肖子七不遑，锦标玉轴家袭藏。
敬薪诚火来燔黄，须臾乐作三献尝。
山川鬼神如抑扬，其间翁仲涕泗滂，
圣恩宽大不可量。天子谓公国津梁，
如泰山云覆其阳。公刀顿首不敢当，
崑崙源深流且长。公祈宠灵德不忘，
忠孝乃可环吾傍。周用礼乐须文章，
世世报国如其吭。寿公千岁汔小康，
尚可凭轼还侵疆。
赠张丹书明府
谢元汴（明代）

鸾乃凤之族，寂然君子堂。人皆咻即墨，我独说桐乡。

赫赫名何事，悠悠恺自将。江南多苦状，天意正苍黄。
联句嘲僧
苏辙（宋代）

玉箸插银河，红裙蘸碧波。更行三五步，浸着老僧窠。
中山既事
芮毓（宋代）

几年压尘嚣，屡欲返初服。
鹪鹩安一枝，何必恋微录。
潇洒此村居，茅舍带修竹。
田园薄有收，积书高过屋。
所以课子孙，利用聚吾族。
光大不可期，庶几守耕读。
糖多令（龙洲曲已八九和，复为中斋勉强夜和，中有数语，醉枕忘之）
刘辰翁（宋代）

零露下长洲。云翻海倒流。素娥深、不到西楼。忽觉断潮归去也，饮不尽、一轮秋。

城外土馒头。人能饮恨不。古人不见使吾愁。莫有横江孤鹤过，来伴我、醉中游。
西江月（十二之四）
张伯端（宋代）

若要真铅留汞，亲中不离家臣。木金间隔会无因。须仗媒人勾引。

本性爱金顺义，金情恋木慈仁。相吞相陷却相亲。始觉男儿有孕。
阿井泉
屠绅（清代）

洪濛凿无朕，禽漏天一。物母之胚胎，璚源閟璇室。

帝矜尘土焦，无以植甲乙。元气不流润，维民昧阴骘。

凝承俾元冥，泽逮沇所出。魍魉随支祁，枕流被诃叱。

始疑禹导菏，灵脉隐{氵蜜}汩。上寿萃中古，滋生罔多术。

后人尚颐养，丹液苦堙窒。遂启阿大夫，疏渠豁蒙密。

泉超酿及醴，井合盐与橘。清济浊河外，澄泓夜瑟瑟。

银铛火烁金，黑卫革如漆。祻桑类灵蠵，入药过仙术。

长官柄率育，泂酌道慈恤。狃是弃廉泉，烹齐竟口实。

更闻清泠初，渴饮成腹疾。受福非偶然，精多讵蠲吉。

圣人恻我心，燮理有始卒。煎炽于洪炉，群生意翔逸。
宿白湖即事
廖行之（宋代）

乱蝉声里夕阳村，野寺荒凉竹映门。
汩汩溪流新过雨，芃芃禾稼已平原。
老僧不省论诗句，初月犹能共酒樽。
莫为奔驰起归兴，东西南北一乾坤。
迟养浩不至
宗臣（明代）

山中白日迟，湖上青春早。美人不我期，谁与玩芳草。
山观即事
俞体莹（清代）

落日空林散紫烟，满阶瑶草碧芊芊。梦回虚阁云侵榻，诗和高僧鹤寄笺。

列岫当窗开画嶂，双流合涧奏冰弦。凭栏极目层峦外，采药馀风未渺然。
次唐彦猷顾亭林韵
汪思温（宋代）

云间更深处，独见古人居。想像风猷远，荒寒景物疏。

书成千卷帙，往事一邱墟。唯有清名在，流行百岁馀。
禅人并化主写真求赞
释正觉（宋代）

相承次第，皮肉骨髓。
形分古佛家，气出阿祖鼻。
一根源既还，三昧尘全起。
坦坦荡荡平等心，炜炜煌煌自然智。
霜天晓角·新词唱彻
吴潜（宋代）

新词唱彻。字字珠玑屑。更有张颠草圣，何止是、成双绝。金粟如霏雪。扫地为芳席。且令诸公一笑，怕明夜、无此月。
吊裴尔成
李弃（明代）

几年同笔砚咿唔，醴酒频供我湎濡。醉里妄言始妄听，醒时庄语识庄图。

丝从渐染分黄黑，眼眩苍暝混雁凫。世人结交云雨幻，三人臭味若生无。
小疾自警
陆游（宋代）

老来土弗强，举箸辄作病。
造物盖警之，何啻三下令。
而我不自珍，若与疾竖竞。
岂惟昧摄养，实亦阙忠敬。
颠踣乃自诒，何用死不瞑？自今师古训，念念贵清静。
羔豚昔所美，放斥如远佞。
淖糜煮石泉，香饭炊瓦甑，采蔬撷药苗，巾羃相照映。
膨脝亦宜戒，仅饱勿惮剩。
隐书有至理，要使气常胜。
因之戒友朋，苦语君试听。
三门集津图
阎长言（金朝）

津门未为天下险，勿作骇相观兹图。偃月堂中李林甫，有人能写此心无。
题奕棋图
王世贞（明代）

松下两仙人，棋声日敲击。不愁清景移，愁它杀机发。
傅苕生茂才归自扬州饷菊十数盆
郑孝胥（清代）

年少爱书兼好事，傅生风趣果无双。秋来携得扬州句，乌榜黄花独渡江。
徐明叔向热传达二帖赞
岳珂（宋代）

书名之行，始地陈夷。
归而范模，则有余师。
中兴几人，存此绝技。
太平之风，尚想渐被。
沟泥二首
张耒（宋代）

不嫌泥潦巷，自扫寂寥居。
雨已标新杏，春犹遗老樗。
风光习暖事，云物或寒除。
颇复撩诗句，时时漫与书。
听竹庵
涂斯皇（清代）

修篁摇翠影，小筑迥清幽。虫语团庭绿，蝉声带水秋。

寒云依石涧，独树表荒丘。坐卧欲忘返，萧然何所求。
过静林寺用琳老韵作四绝句
毛滂（宋代）

橙花亦娟娟，照水弄清白。
孤香少人知，黄蜂自为客。
送大司空曹葆素予告驰驿还里二首 其二
毕自严（明代）

深入白云莫算程，临风相送几驰情。山含远意迟轻屐，水约回驰问旧盟。

春醉人推新社宰，道装谁识故冬卿。只今圣主方宵旰，纵卜东山卧未成。
雨雪杂下 其一
郑獬（宋代）

雨斗雪声相杂下，飘萧密势洒空来。北风有意待寒腊，只放飞花一半开。
巫山十二峰 其三 朝云峰
陈是集（明代）

暮云已过复生朝，出岫无心任驶飙。撩乱征人情片片，峡边疑有奏云谣。
训蒙绝句 其二
朱熹（宋代）

乾坤复姤互推移，动静之间起至微。终日敛襟看不足，其中圆处是真机。
句
吴潜（宋代）

邂逅一杯酒，东风柳絮天。
留题敏夫隐居
石介（宋代）

三回到此寻逋客，杯案萧疏滋味长。山饭半瓯橡子熟，春蔬一箸朮苗香。

四时泉石应无夏，满谷云霞别是乡。终待共君结邻里，竹边相并两间房。
吴宣抚故宅
王翥（宋代）

社稷疲奔命，乾坤服至诚。
扶持三蜀在，出入两朝荣。
豕犬有遗恨，麒麟空复情。
家声隤已尽，国法用犹轻。
成季翻无后，花卿浪得名。
门庭黄鸟语，几杖绿苔生。
威福何偏重，精神恐不平。
无几蒙世立，凡百慎持盈。
次韵成季尚书喜雪
綦崇礼（宋代）

衰年忧患百侵凌，胸次聊凭诗澡雪。寄情山水时自娱，不求赏音弦莫绝。

身显岂忘庄舄吟，量能盍止周师任。闲中之趣难具陈，赤城慵卧七回春。

终南捷径犹可疑，海滨老矣谁见称。积雪加寒固应尔，且为北人汤饼喜。
云间
张蕴（宋代）

倦倚柁楼闻鹤唳，半生此地一经过。
机云故月荒凉宅，湖海新秋浩荡波，
晓{左舟右定}红莲商客市，夜窗白苧女儿歌。
吟边冷被沙鸥笑，衣化京尘鬓亦皤。
送吴子化北游因简童子鸣山人胡原荆御史
王叔承（明代）

广陵潮头磨宝刀，落日正悬杨子桥。
椎牛置酒赛河伯，白虹当座开青霄。
一杯万里行色骄，虎头将军髯紫毛。
弹铗金精啸生火，酣歌忽指欃枪高。
书生能笔又能箭，谁堪巧饰人前面。
阴山六月马走冰，侠气淋漓心一片。
玉鞍斜挂单于头，血花乱洒青袍茜。
行行尽弃雕虫艺，骏骨还应向燕冀。
壮君慷慨十三篇，老我沈冥五千字。
声诗字学俱微茫，男儿白手为侯王。
君不见郭汾阳，生平著书曾几行。
笑谈将相动自得，道与古圣参徜徉。
北征倘见胡御史，传声勿事词人章。
言官岂无经国疏，骅骝伯乐方康庄。
天子垂衣御春殿，相公努力当乾纲。
此时定容直臣口，愿思大体无猖狂。
呼韩稽颡亦难恃，烽烟或报胡尘黄。
匡衡刘向总忧国，可宜魏绛宜陈汤。
相逢燕市醉怀合，若论边塞先庙廊。
燕山青青易水绿，有人更唱萧萧曲。
苍颜怪颔卖文者，便是当年高击筑。
黄金台下胡姬家，垆头旧典王生服。
我亦尝嗤广武军，竖子英雄犹在目。
诸君此去功名成，问余多恐黄粱熟。
吕洞宾生日
林希逸（宋代）

瓣香知敬自童儿，梦得先生笔一枝。老愧乏才疑索去，少曾耽句岂能奇。

犹传薜荔图中像，那见榴皮壁上诗。此日殷勤加额拜，人间说是降生时。
夏园
梅尧臣（宋代）

夏园甘果熟，日觉树林稀。
休笑道傍李，无人摘自肥。
客许惠木犀而花殊未开三绝 其二
周紫芝（宋代）

黄菊无多子，孤芳正要渠。谁能把秋色，分付木芙蕖。
颂古一百首 其六十一
释智愚（宋代）

象王象子尽相随，岸上人看蹄蹈蹄。香草细餐知饱足，归来不待日头低。
唐律寄呈父凤山提举十首
汪元量（宋代）

愁来不可更禁当，望鬼门关断尽肠。
无处告诉只欲死，有时颠尽忽成狂。
三湘风雨失舟檝，万里路岐多雪霜。
遥忆武林社中友，下湖箫鼓醉红装。
浪淘沙 闺情
张振（明代）

帘外雨濛濛。门掩重重。石栏池畔水溶溶。却喜晚晴天漠漠，烟月朦朦。

城上鼓冬冬。云髻松松。旧欢新梦苦匆匆。隔院歌楼声悄悄，犹拨东东。
送吴伯子林君振入都廷试
释今无（明代）

南溟已化翼如鹏，御苑芳菲柳色轻。三策久能陈治体，千秋终古重儒生。

岭头雪影春尤好，客路乡心月自明。閒着短蓑江上望，思君时复听莺声。
夜发曹娥堰
喻良能（宋代）

孤灯乍明灭，隐约小桥边。
野市人家闭，晴天斗柄悬。
秋深风落木，夜静浪鸣船。
却忆前年事，扁舟过霅川。
寄别李德远
陆游（宋代）

李侯不恨世卖友，陆子那须钱买山。
出牧君当千里去，归耕我买一生闲。
中原乱後儒风替，党禁兴来士气孱。
复古主盟须老手，勉追庆历数公间。
东归越上
郑清之（宋代）

急雨先声入芰荷，傍船鱼跃弄新波。
东西黑白投林鸟，高下青黄异亩禾。
村竖相呼骑犊背，小舟斜舣问渔蓑。
秋来物物供吟笔，不着黄秦可若何。
布袋赞
释绍昙（宋代）

握藤枝，驮布袋。转脑回头，使些奉化。逢人谩说觅文钱，乞儿乞儿，败缺了也。
再宿禅房院五首 其三
程祁（宋代）

春兰与秋菊，各是一时花。芳馥聊应尔，淹留定自佳。

客尘随处有，归梦计程赊。采采眼前物，令人惜岁华。
题荐福寺衡岳暕师房
韩翃（唐代）

春城乞食还，高论此中闲。僧腊阶前树，禅心江上山。

疏帘看雪卷，深户映花关。晚送门人出，钟声杳霭间。
和江朝宗韵奉寄
吴芾（宋代）

休言簿领尚沉迷，器业如公岂久稽。
不见自怜心若失，相从还记手同携。
飞黄正欲驰长坂，倦翼方欣返故栖。
出处不同空怅望，何时来过武陵溪。
贺陈握卿梅月举第四子
许玉章（清代）

尊酒谈心未几时，花砖四出长青枝。要知异日誇题字，请看今朝跃洗池。

三世诗书真不负，一门清白待能为。殊非斥鴳寻常品，鹏翼摩天云外垂。
堵{左阝右叟}智庄僧德永写余真求赞
周必大（宋代）

昔方三五少年，便作阿婆心切。
今以八十老翁，却学小儿口说。
如何不言不语，莫问是同是别。
只愿年丰饱吃饭，肚皮解了三条蔑。
失题
赵崇嶓（宋代）

白玉谁家郎，红粉何处女。
秀色总堪怜，春风密相许。
偈
释守芝（宋代）

一击响玲珑，喧轰宇宙通。
知音才侧耳，项羽过江东。
菀柳
佚名（先秦）

有菀者柳，不尚息焉。上帝甚蹈，无自暱焉。俾予靖之，后予极焉。

有菀者柳，不尚愒焉。上帝甚蹈，无自瘵焉。俾予靖之，后予迈焉。

有鸟高飞，亦傅于天。彼人之心，于何其臻。曷予靖之，居以凶矜。
秋思
陆游（宋代）

眼明尚见蝇头字，暑退初亲雁足灯。
历历胸中千载事，莫将轻比住庵僧。